Vrou loop haar teen rowers vas | Maroela Media
Hannes du Buisson, woordvoerder van Centurion Concerned Citizens, het gesê die voorval het omstreeks 08:00 in die Raslouw-omgewing gebeur. Die man is glo in sy motorhuis deur drie mans oorval wat hom in die huis ingedwing het.
Konst. Mandlakayise Zwane, woordvoerder van die polisie, het gesê die rowers het 'n vuurwapen by hulle gehad en het die man gedwing om hulle te wys waar die kluis in die huis is.
Du Buisson het gesê terwyl die rooftog aan die gang was, het die man se vrou by die huis aangekom. Die rowers het haar oorval en probeer om haar voertuig te steel. Volgens Du Buisson het die vrou terugbaklei en haar motorsleutel weggegooi om te verhoed dat die rowers haar voertuig steel.
Die drie mans het in hul wegkommotor van die toneel gevlug. Die registrasienommer van dié motor is nie bekend nie.
Zwane het gesê die rowers het 'n vuurwapen uit die slagoffers se kluis, juweliersware en ander huishoudelike inhoud geroof voordat hulle van die toneel gevlug het.
'n Saak van huisroof word ondersoek. Niemand is nog in hegtenis geneem nie. "Ons doen 'n beroep op enigiemand met meer inligting wat tot die inhegtenisneming van die verdagtes kan lei om die naaste polisiestasie of CrimeStop by 08600 10111 te skakel," het Zwane gesê.